Honorius episcopus, servus servorum Dei, venerabili fratri episcopo Eduensi, salutem et apostolicam benedictionem. Cum palleum, quod est plenitudinis officii pontificalis insigne, quo debeas decorari, a nobis per nuntios tuos fuerit cum ea que decuit instantia postulatum, nos illud nuntiis eisdem tribuimus deferendum per eos venerabili fratri nostro, episcopo Lingonensi et tibi per eum, vel per venerabilem fratrem nostrum, Cabilonensem episcopum secundum formam sub bulla nostra transmissam juxta quod eis scribimus assignandum. Cum itaque honor pallei humilitas sit atque justicia, tota mente inter alia te convenit exhibere in prosperis humilem, in adversis erectum, amicum bonis et perversis adversum. Quocirca fraternitati tue per apostolica scripta mandamus quatinus sic potestatem tibi traditam exercere procures ut in corrigendis subditis plus apud te ratio valeat quam potestas, atque te boni dulcem, mali vero pium sentiant correctorem. Si enim sic servaveris indumenti hujusmodi dignitatem quod foris ad decorem accipies intus habebis. Datum Laterani, VI idus aprilis, pontificatus nostri anno nono.